Ο **Γαβριήλ Σακελλαρίδης** (Νέα Σμύρνη, 20 Αυγούστου 1980) είναι Έλληνας οικονομολόγος και πολιτικός. Από τον Ιανουάριο 2015 μέχρι τον Ιούλιο 2015 ήταν υφυπουργός παρά τω πρωθυπουργώ και κυβερνητικός εκπρόσωπος της πρώτης κυβέρνησης Τσίπρα, ενώ είχε εκλεγεί βουλευτής του ΣΥΡΙΖΑ στην Α΄ Αθηνών. Διετέλεσε διευθυντής του Ελληνικού Τμήματος της Διεθνούς Αμνηστίας από τον Σεπτέμβριο του 2017 ως τον Μάρτιο του 2021. Στις 21 Φεβρουαρίου 2024, ανακοίνωσε την προσχώρησή του στη Νέα Αριστερά.

Βιογραφία
---------

Ο Σακελλαρίδης γεννήθηκε στη Νέα Σμύρνη και έχει καταγωγή από τη Νίσυρο. Φοίτησε στην Ευαγγελική Σχολή Νέας Σμύρνης κατά τα παιδικά και εφηβικά του χρόνια. Σπούδασε στο τμήμα Οργάνωσης και Διοίκησης Επιχειρήσεων του Οικονομικού Πανεπιστημίου Αθηνών και αμέσως μετά προχώρησε σε μεταπτυχιακές σπουδές στη Νέα Σχολή της Νέας Υόρκης. Είναι υποψήφιος διδάκτορας οικονομικών στο Πανεπιστήμιο Αθηνών.

Έχει εργαστεί ως οικονομολόγος με σύμβαση σε ιδιωτικές εταιρείες και για πανεπιστημιακές μελέτες και ήταν μέλος του Διοικητικού Συμβουλίου του Ινστιτούτου Νίκος Πουλαντζάς. Στη συνέχεια, εργάστηκε σε τράπεζα ως εξωτερικός συνεργάτης. Στις 5 Σεπτεμβρίου 2017 ορίστηκε διευθυντής του Ελληνικού Τμήματος της Διεθνούς Αμνηστίας όπου και παρέμεινε μέχρι τον Μάρτιο του 2021.

Πολιτική Δραστηριότητα
----------------------

### ΣΥΡΙΖΑ

Ξεκίνησε να συμμετέχει στην οργανωμένη πολιτική από τα φοιτητικά του χρόνια, το 1999, όταν γράφτηκε στη Νεολαία Συνασπισμού. Διατέλεσε μέλος της γραμματείας της Νεολαίας ΣΥΝ και γραμματέας της Οργάνωσης Νέας Σμύρνης του ΣΥΝΑΣΠΙΣΜΟΥ της Αριστεράς. Υπήρξε μέλος της Κεντρικής Επιτροπής του ΣΥΡΙΖΑ και μέλος της Επιτροπής Οικονομικών της Κοινοβουλευτικής Ομάδας του κόμματος. Με αυτές τις ιδιότητες έδωσε συνεντεύξεις σε διάφορα διεθνή ΜΜΕ, μιλώντας για τα οικονομικά και τις θέσεις του κόμματος. 

Ο Σακελλαρίδης συμμετείχε στη δημοτική παράταξη *Στροφή Νέας Σμύρνης* η οποία ήρθε 7η στις αυτοδιοικητικές εκλογές του 2010. Ήταν υποψήφιος του ΣΥΡΙΖΑ στις βουλευτικές εκλογές του 2012 στη Β' Αθηνών, όπου συγκέντρωσε 5.122 ψήφους χωρίς να καταφέρει να εκλεγεί.

### Υποψήφιος Δήμαρχος Αθηναίων

Ο Σακελλαρίδης με τον Αλέξη Τσίπρα μετά τις αυτοδιοικητικές εκλογές του 2014
Ο Σακελλαρίδης έγινε ευρύτερα γνωστός ως ο υποψήφιος που υποστήριξε ο ΣΥΡΙΖΑ για τον Δήμο Αθηναίων στις αυτοδιοικητικές εκλογές του 2014. Δημοσιεύματα τον έφεραν ως πρόταση του προέδρου του ΣΥΡΙΖΑ, Αλέξη Τσίπρα. Η υποψηφιότητά του επικυρώθηκε από την Κεντρική Επιτροπή του κόμματος στις 2 Φεβρουαρίου 2014, κάτι που προκάλεσε την αντίδραση της Ελένης Πορτάλιου, στελέχους του ΣΥΡΙΖΑ και υποψήφιας Δημάρχου Αθηναίων με την παράταξη *Ανοιχτή Πόλη* το 2010. Έφερε ενστάσεις στη διαδικασία επιλογής του υποψηφίου και έθεσε τον εαυτό της εκτός σχεδιασμού για το Δήμος Αθηναίων.  Η γραμματεία της *Ανοιχτής Πόλης* αποδέχθηκε την υποψηφιότητά του στις 4 Φεβρουαρίου του 2014.

Στην παρουσίαση του προγράμματος του συνδυασμού του υποστήριξε πως οι δημοτικές εκλογές έχουν πολιτικό χαρακτήρα και όχι απλά αυτοδιοικητικό. Έδωσε προτεραιότητα στη συμμετοχή των κινημάτων της πόλης και την επέκταση των κοινωνικών υπηρεσιών, όπως δημοτικά ιατρεία και βρεφοκομεία για τη διαχείριση των προβλημάτων που δημιουργεί η οικονομική κρίση. Για την αντιμετώπιση της εγκληματικότητας, πρότεινε να μειωθεί η αστυνομική παρουσία στο κέντρο και να αυξηθεί στις γειτονιές της πόλης. Υποσχέθηκε ότι θα δοθεί προτεραιότητα στην πολιτιστική δημιουργία. Για τα οικονομικά του δήμου, το πρόγραμμα του περιελάμβανε εξορθολογισμό των δημοτικών τελών με βάση και τον τζίρο των καταστημάτων, ενώ τάχθηκε ενάντια στη δημιουργία μεγάλων εμπορικών κέντρων.

Ο Σακελλαρίδης στον πρώτο γύρο των εκλογών ήρθε δεύτερος σε ψήφους με 20% και πέρασε στον δεύτερο, όπου έχασε οριακά από τον υποψήφιο του ΠΑ.ΣΟ.Κ. Γιώργο Καμίνη, λαμβάνοντας το 48,6% των ψήφων.

### Βουλευτής

Παρά τη δήλωση του πως δεν σκόπευε να είναι υποψήφιος στις επόμενες βουλευτικές εκλογές, ο Σακελλαρίδης κατέβηκε τελικά με τον ΣΥΡΙΖΑ στην Α' Αθηνών στις εκλογές του Ιανουαρίου 2015, οπότε και εξελέγη για πρώτη φορά στη Βουλή Στη νεοσυσταθείσα κυβέρνηση Τσίπρα ανέλαβε τη θέση του υφυπουργού στον πρωθυπουργό και κυβερνητικού εκπροσώπου και στη συνέχεια του κοινοβουλευτικού εκπροσώπου του ΣΥΡΙΖΑ.

Στις εκλογές του Σεπτεμβρίου του 2015 επανεξελέγη βουλευτής. Στις 19 Νοεμβρίου παραιτήθηκε του βουλευτικού αξιώματος, κατόπιν απαίτησης του πρωθυπουργού Αλέξη Τσίπρα, όταν δημοσιοποίησε την πρόθεσή του να μην παραστεί στην ονομαστική ψηφοφορία στη Βουλή για τα προαπαιτούμενα μέτρα του Τρίτου Μνημονίου.

### Εκλογές Ιουνίου 2023

Στις βουλευτικές εκλογές του Ιουνίου 2023, ανακοίνωσε ότι θα ψηφίσει και θα στηρίξει τον ΣΥΡΙΖΑ–ΠΣ, κάτι που χαρακτηρίστηκε από διάφορα μέσα ως «επιστροφή», ενώ η δήλωση χαιρετίστηκε από στελέχη του κόμματος καθώς και από τον πρόεδρο του κόμματος Αλεξη Τσίπρα.

### Προσχώρηση στη Νέα Αριστερά

Ο Γαβριήλ Σακελλαρίδης, στις 21 Φεβρουαρίου 2024, ανακοίνωσε την προσχώρησή του στη Νέα Αριστερά, μετά τη συνάντησή του με τον Αλέξη Χαρίτση, πρόεδρο της Κοινοβουλευτική Ομάδας. Ανέλαβε υπεύθυνος πολιτικού σχεδιασμού, ενώ αναμένεται να είναι υποψήφιος στις Ευρωεκλογές 2024.

Σκανδαλολογία
-------------

Τον Μάιο του 2014, λίγες μέρες πριν από τον δεύτερο γύρο των αυτοδιοικητικών εκλογών, ο δημοσιογράφος Μάκης Τριανταφυλλόπουλος μέσω της ιστοσελίδας του zougla.gr ανακοίνωσε πως διέθετε βίντεο νεοεμφανισμένου πολιτικού σε προσωπικές του στιγμές καταγεγραμμένες κατά τη διάρκεια διαδικτυακής συνεύρεσης, τον οποίο δεν κατονόμασε, και πως θα το δημοσίευε μετά τις εκλογές. Ακολούθησαν και άλλες σχετικές αναρτήσεις  αλλά το επίμαχο βίντεο δεν εμφανίστηκε. Τρεις εβδομάδες μετά την αρχική δημοσίευση, ο Γαβριήλ Σακελλαρίδης με ανάρτηση του στο facebook ανέφερε πως μετά τον πρώτο γύρο των εκλογών εξαπολύθηκε εναντίον του επίθεση «*...με όλα τα χαρακτηριστικά του πολιτικού εκβιασμού...*» χωρίς να αναφέρει το όνομα του Τριανταφυλλόπουλου ή λεπτομέρειες για την επίθεση. Λίγες μέρες αργότερα ο Τριανταφυλλόπουλος επιβεβαίωσε τη φημολογία πως ο πολιτικός στον οποίο αναφερόταν ήταν ο Σακελλαρίδης. Η πλειοψηφία των δημοσιευμάτων στήριξαν τον Σακελλαρίδη, αποδοκίμασαν την επιλογή του Τριανταφυλλόπουλου να φέρει το όποιο θέμα στην επιφάνεια, ενώ καταδικαστική ανακοίνωση εξέδωσε και η ΕΣΗΕΑ.

Προσωπική ζωή
-------------

Έχει παντρευτεί με πολιτικό γάμο τη δημοσιογράφο Ράνια Τζίμα. Στις 28 Αυγούστου 2016, το ζευγάρι απέκτησε μια κόρη.

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Γαβριήλ Σακελλαρίδης** |

Παραπομπές
----------

1. ↑  «Τι λένε τα άστρα για Σαμαρά, Τσίπρα, Σακελλαρίδη και Μώραλη». kontranews.gr. Ανακτήθηκε στις 16 Φεβρουαρίου 2015. [*νεκρός σύνδεσμος*]
2. ↑  Αλειφερόπουλος, Δ. «Γ. Σακελλαρίδης: Το πρόσωπο - έκπληξη με το "βαρύ" βιογραφικό». capital.gr. Ανακτήθηκε στις 4 Φεβρουαρίου 2014.
3. 1 2 3  «Ένας αμερικανοσπουδαγμένος… Τσίπρας για την Αθήνα». Πρώτο Θέμα. Ανακτήθηκε στις 2 Φεβρουαρίου 2014.
4. ↑  «newsbomb.gr». Newsbomb.gr. 16 Μαρτίου 2014.
5. ↑  «Σε τράπεζα εργάζεται πια ο Γαβριήλ Σακελλαρίδης».. Ανακτήθηκε στις 2017-02-09.
6. ↑  «Η Διεθνής Αμνηστία ορίζει νέο Διευθυντή του Ελληνικού Τμήματος».. Ανακτήθηκε στις 2018-07-28.
7. ↑  «Ο Γαβριήλ Σακελλαρίδης αποχωρεί από τη Διεθνή Αμνηστία- Δεν επιστρέφει στην πολιτική | LiFO». *www.lifo.gr*. 11 Μαρτίου 2021. Ανακτήθηκε στις 18 Δεκεμβρίου 2021.
8. ↑  «Βιογραφικό Γαβριήλ Σακελλαρίδη». Ανοιχτή Πόλη. Ανακτήθηκε στις 13 Μαρτίου 2014.
9. ↑  Bone, James (15 Μαΐου 2012). «Syriza leader Tsipras gambles that EU cannot afford Greek exit». The Australian. Ανακτήθηκε στις 4 Φεβρουαρίου 2014.
10. ↑  «Αποτελέσματα Δημοτικών Εκλογών 2010 Δήμου Νέας Σμύρνης». *neasmyrni.net.gr*. Αρχειοθετήθηκε από το πρωτότυπο στις 12 Νοεμβρίου 2010. Ανακτήθηκε στις 2 Φεβρουαρίου 2014.
11. ↑  Νταλιάνη, Μαρία (1 Φεβρουαρίου 2014). «Ελένη Πορτάλιου: «Είμαι εκτός σχεδιασμού ΣΥΡΙΖΑ για τον Δήμο της Αθήνας»». Τα Νέα. Ανακτήθηκε στις 3 Φεβρουαρίου 2014.
12. ↑  «Ο Γαβριήλ Σακελλαρίδης υποψήφιος δήμαρχος με την Ανοιχτή Πόλη». Ανοιχτή Πόλη. Ανακτήθηκε στις 13 Μαρτίου 2014.
13. ↑  «Το πρόγραμμά του για την Αθήνα παρουσίασε ο Γαβριήλ Σακελλαρίδης». Τα Νέα. 2014-03-17. .
14. ↑  «Τα τελικά αποτελέσματα στο Δήμο Αθηναίων». Lifo. 19 Μαΐου 2014.
15. ↑  «Το φωτοφίνις έδειξε Καμίνη». Ελευθεροτυπία. 26 Μαΐου 2014.
16. ↑  «Γαβριήλ Σακελλαρίδης Ένας πολιτικός που είναι και κανονικός άνθρωπος». lifo.gr. 15 Οκτωβρίου 2015. Ανακτήθηκε στις 30 Μαρτίου 2015.
17. ↑  Γεωργιοπούλου, Τάνια. «Οι πρώτοι σε σταυρούς βουλευτές». kathimerini.gr. Ανακτήθηκε στις 26 Ιανουαρίου 2015.
18. ↑  «Παρουσιάστηκε η κυβέρνηση του Αλέξη Τσίπρα - όλη η σύνθεση». *Τα Νέα Οnline*.. Ανακτήθηκε στις 2015-01-27.
19. ↑  «ΣΥΡΙΖΑ: Παραιτήθηκε από το βουλευτικό του αξίωμα ο Γαβριήλ Σακελλαρίδης». Το Βήμα. 19 Νοεμβρίου 2015. Ανακτήθηκε στις 19 Νοεμβρίου 2015.
20. ↑  «Εκλογές 2023: Το παρασκήνιο της «επιστροφής» Σακελλαρίδη στον ΣΥΡΙΖΑ». *ProtoThema*. 21 Ιουνίου 2023. Ανακτήθηκε στις 22 Ιουνίου 2023.
21. ↑  ««Αιχμηρός» Σακελλαρίδης ανακοινώνει την «επιστροφή» του στον ΣΥΡΙΖΑ». *Η Εφημερίδα των Συντακτών*. 21 Ιουνίου 2023. Ανακτήθηκε στις 22 Ιουνίου 2023.
22. ↑  «Εκλογές 2023 - Τσίπρας για Σακελλαρίδη: «Η στήριξή του στον ΣΥΡΙΖΑ αναδεικνύει τον κίνδυνο μιας ανεξέλεγκτης Δεξιάς»». *NewsIT*. 21 Ιουνίου 2023. Ανακτήθηκε στις 22 Ιουνίου 2023.
23. ↑  «Τσίπρας και άλλα στελέχη καλωσόρισαν τη στήριξη Γαβριήλ Σακελλαρίδη στον ΣΥΡΙΖΑ». *iefimerida.gr*. 21 Ιουνίου 2023. Ανακτήθηκε στις 22 Ιουνίου 2023.
24. ↑  «Στη Νέα Αριστερά ο Γαβριήλ Σακελλαρίδης- Αναλαμβάνει υπεύθυνος πολιτικού σχεδιασμού». *naftemporiki.gr*. 21 Φεβρουαρίου 2024. Ανακτήθηκε στις 22 Φεβρουαρίου 2024.
25. ↑  «Το κάνει μπροστά στην κάμερα και ζητάει την ψήφο μας». zougla.gr. 22 Μαΐου 2014. Ανακτήθηκε στις 30 Μαρτίου 2015.
26. ↑  «Ο πρωταγωνιστής του… καρότου». zougla.gr. 28 Μαΐου 2014.
27. ↑  «Υποκρισία και ανευθυνότητα». zougla.gr. 3 Ιουνίου 2014.
28. ↑  «Κρύβονται πίσω από το καρότο». zougla.gr. 13 Ιουνίου 2014.
29. ↑  «Ο Γαβριήλ Σακελλαρίδης απαντά για το υποτιθέμενο «ροζ» βίντεο». star.gr. 18 Ιουνίου 2014. Αρχειοθετήθηκε από το πρωτότυπο στις 18 Ιουλίου 2014. Ανακτήθηκε στις 30 Μαρτίου 2015.
30. ↑  «Η πολιτική του καρότου». zougla.gr. 19 Ιουνίου 2014.
31. ↑  «Ζούγκλα: Τριανταφυλλόπουλος κατά Σακελλαρίδη - Κίτρινος Τύπος». tvxs.gr. 19 Ιουνίου 2014.
32. ↑  «Θυμάσαι νύφη τη Ράνια Τζίμα; Το bridal look από τον πολιτικό της γάμο και το ολομέταξο νυφικό της». Ανακτήθηκε στις 1 Μαΐου 2023.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 9629149619472304010005
* GND: 1132721970

 |

 |